Category: HK Sondag 48 - Brooklyn-Gemeente
Is Jesus regtig Koning? Daniël 7 (:13 en 14) en Heidelbergse Kategismus: Sondag 48
Die moorde op Christene deur ISIS in veral Irak en Sirië en Boko Haram in Nigerië laat 'n gevoel van magteloosheid by talle van ons. Die vraag kom by mens op: ons bely dat Jesus Koning is oor alles en almal en dat Hy die werke van die duiwel en ons vyande sal stop, waarom laat Hy dan al hierdie wrede sinnelose geweld op Christene toe? Is Jesus werklik Koning soos wat die Skrif ons leer en ons saam bely?
Die boek Daniël bied besondere perspektief daarop. Die hele boek roep as 't ware uit: God bly altyd in beheer en Hy is te midde van die chaos van wêreldgebeure steeds met sy kinders op pad na die ewige heerlikheid.
Daniël 7 is 'n visioen wat aan Daniël geopenbaar word en dit word in drie dele verdeel. As jy die eerste deel lees (vers 1-8), klink dit amper soos 'n nagmerrie. Daniël sien vier monsteragtige gediertes wat uit die onstuimige see uit kom. Die een wil wreder wees as die ander, maar dit is veral die laaste dier wat vrees inboesem. Hierdie vier gediertes stel verskillende wêreldryke voor wat mekaar met geweld sal opvolg, God belaster en sy kinders vervolg.
Van die chaos op aarde verskuif die visioen in die tweede deel na die hemel en Daniël sien God se troon en Iemand aan wie God alle mag gee (vers 9-14). Hierdie is 'n direkte verwysing na Jesus aan wie die Koningskap in die hemel en op aarde gegee word. Jesus regeer vir ewig as Koning: "Aan sy koningskap sal daar geen einde wees nie" (Geloofsbelydenis van Nicéa). In die laaste gedeelte van die visioen (vers 15-28) word die uitleg van al hierdie gebeure aan Daniël bekend gemaak. Daniël sien hoedat die diere Christene vervolg en dit ontstel hom geweldig. Hy sien dan hoedat elkeen van hierdie wêreldmagte deur God gestuit word, hoe God as Regter die lastering teen sy Naam wreek en hoe Hy beheer oorneem en alles nuut maak.
Die wêreldmagte en die onheilsmagte in ons lewe kom soms almagtig voor. Ons word dikwels bang soos 'n Daniël van ouds. Die boek Daniël trek egter die gordyne voor die ewigheid oop sodat gelowiges kan sien dat die wêreld ten spyte van alles wat op die teendeel dui aan God behoort, in God se hande is en voor God se troon sal eindig. Niks kan ons van die liefde van God in Christus skei nie. Hou aan hierdie waarheid vas!